Likumprojekts

**Grozījums Narkotisko un psihotropo vielu un zāļu, kā arī prekursoru likumīgās aprites likumā**

Izdarīt Narkotisko un psihotropo vielu un zāļu, kā arī prekursoru likumīgās aprites likumā (Latvijas Republikas Saeimas un Ministru Kabineta Ziņotājs, 1996, 12. nr.; 1998, 15. nr.; 2000, 10. nr.; 2003, 15. nr.; 2006, 12. nr.; 2007, 12., 21. nr.; 2008, 16. nr.; Latvijas Vēstnesis, 2010, 183. nr.; 2012, 200. nr.; 2013, 213. nr.; 2019, 123., 248A. nr.; 2020, 123. nr.; 2021, 92A. nr.) šādu grozījumu:

Papildināt likumu ar VII2 nodaļu šādā redakcijā:

"**VII2 nodaļa**

**Zāļu, kuru sastāvā ir II un III sarakstā iekļautās vielas,   
aprite Nacionālajos bruņotajos spēkos**

**42.5pants.** Lai nodrošinātu Nacionālo bruņoto spēku uzdevumu izpildi, Nacionālo bruņoto spēku ārstniecības līdzekļu noliktava zāles, kuru sastāvā ir II un III sarakstā iekļautās vielas, iegādājas tikai no zāļu lieltirgotavām un vispārēja tipa aptiekām.

**42.6pants.** Ministru kabinets nosaka prasības un kārtību, kādā Nacionālo bruņoto spēku ārstniecības līdzekļu noliktava iegādājas, saņem, uzglabā, nodod bezatlīdzības lietošanā, uzskaita un iznīcina zāles, kuru sastāvā ir II un III sarakstā iekļautās vielas.

**42.7pants.** Lai nodrošinātu medicīnisko palīdzību Nacionālo bruņoto spēku karavīriem, Nacionālie bruņotie spēki, dodoties piedalīties militārajās mācībās ārzemēs vai starptautiskajā operācijā, saskaņā ar Nacionālo bruņoto spēku komandiera apstiprinātu sarakstu ir tiesīgi pārvest pāri valsts robežai zāles, kuru sastāvā ir II un III sarakstā iekļautās vielas.

**42.8pants.** Nacionālo bruņoto spēku ārstniecības līdzekļu noliktavas atbildīgā amatpersona Nacionālo bruņoto spēku glābēja komplektā ietilpstošās zāles, kuru sastāvā ir II un III sarakstā iekļautās vielas, izsniedz glābējam, kurš ir apguvis paplašinātās pirmās palīdzības glābēja mācību kursu saskaņā ar mācību programmu un piedalās starptautiskajā operācijā vai pilda kaujas uzdevumus Latvijas Republikas teritorijā, vai Nacionālo bruņoto spēku medicīnas apakšvienības atbildīgajai amatpersonai.

**42.9pants.** Ministru kabinets nosaka kārtību, kādā Nacionālo bruņoto spēku ārstniecības līdzekļu noliktava sniedz Zāļu valsts aģentūrai un Veselības inspekcijai informāciju par to zāļu izlietojumu, kuru sastāvā ir II un III sarakstā iekļautās vielas."

Likums stājas spēkā 2021. gada 1. jūlijā.

Ministru prezidenta biedra,

aizsardzības ministra vietā –

vides aizsardzības un

reģionālās attīstības ministrs

A. T. Plešs